b'\n_START_ARTICLE_\nU\xc4\x8diva daiko\n_START_PARAGRAPH_\nU\xc4\x8diva daiko je boben, ki ga sestavlja ena sama ko\xc5\xbea, napeta na kovinski obod. Je edini tradicionalni japonski boben brez resonan\xc4\x8dnega telesa. Ime nosi zaradi svoje unikatne podobe, ki spominja na pahlja\xc4\x8do (japonsko u\xc4\x8diva). Taiko sicer v japon\xc5\xa1\xc4\x8dini pomeni\xc2\xa0\xc2\xbb(veliki) boben\xc2\xab, preglas, ki besedo spremeni v daiko, pa po pravilih japonske skladnje nastane zaradi samoglasnika, ki ga na koncu besede vsebuje pridevnik._NEWLINE_Sprva so to glasbilo uporabljali v budisti\xc4\x8dni sekti Ni\xc4\x8diren, v 20. stoletju pa je postalo popularno med tolkalskimi izvajalci glasbe. Nanj lahko igramo z eno roko, medtem ko ga z drugo dr\xc5\xbeimo; lahko pa s palicami, \xc4\x8de je pri\xc4\x8dvr\xc5\xa1\xc4\x8den na stojalo._NEWLINE_Obstaja ve\xc4\x8d razli\xc4\x8dic velikosti tega instrumenta, ki so ozna\xc4\x8dene s \xc5\xa1tevili od 5 (najmanj\xc5\xa1i) do 20. \xc5\xa0tevilo se nana\xc5\xa1a na premer oboda in za mersko enoto jemlje tradicionalno japonsko dol\xc5\xbeinsko mero sun, kar zna\xc5\xa1a pribli\xc5\xbeno 3 centimetre. Kot vsi ostali membranofoni, tudi ta instrument spreminja frekven\xc4\x8dno vi\xc5\xa1ino glede na velikost oboda in napetost membrane. Ve\xc4\x8dji kot je obod, ni\xc5\xbeja je frekvenca, ali, bolj napeta kot je membrana, vi\xc5\xa1ja je frekvenca. Ta boben ne intonira, kar pomeni, da ob vibriranju oddaja \xc5\xa1ir\xc5\xa1i spekter zvo\xc4\x8dne frekvence. Ima prodoren, svetel zvok, zelo pa je uporaben zaradi majhnega prostora, ki ga zaseda v bateriji tolkalnih instrumentov.'